Нарт хьэблэр дяпэкIэ гугъу ехьыжынукъым
Нарт жылэм псыр зэрашэну, къагъэсэбэпар къызэрыдашыну бжьамийхэр дэлъхьэным ехьэлIа лэжьыгъэхэм мы гъэм щIадзэнущ.
Абы текIуэдэну мылъкур Налшык къалэ округым къыхуиутIыпщынущ «Урысей Федерацэм исхэм псэупIэ зэпэщ яIэнымрэ коммунальнэ Iуэхутхьэбзэхэр тэмэму яхуэщIэнымрэ» къэрал программэм щыубзыхуахэр гъэзэщIа хъун папщIэ УФ-м и Правительствэм къыдигъэкIа Унафэ №1873-м тету.
Нарт микрорайоным щIы къыщызыщэхуахэр е зратахэр гугъу ирегъэхь псы зэрамыIэм. Къалэ администрацэм абы теухуа тхьэусыхафэ куэд къыIэрыхьащ иужьрей илъэсхэм. Жылагъуэр псыкIэ къызэгъэпэщыным хуэунэтIа лэжьыгъэм етIанэгъэ щIадзэну яубзыхуат, арщхьэкIэ, абы мылъку къызэрыхуаутIыпщам и фIыгъэкIэ, бжьамийхэр дэлъхьэным зэман гъунэгъум яужь ихьэнущ.
